ZMLUVA O SPRACÚVANÍ OSOBNÝCH ÚDAJOV

uzatvorená podľa čl. 28 ods. 3 Nariadenia Európskeho parlamentu a Rady (EÚ) 2016/679 z 27.4.2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov)

Čl. I

ZMLUVNÉ STRANY

## 1.1 Prevádzkovateľ: eustream, a.s.

Sídlo: Votrubova 11/A, 821 09, Bratislava, Slovensko

IČO: 35 910 712

DIČ: 202 193 1175

IČ DPH: SK2021931175

Zapísaná v Obchodnom registri Okresného súdu Bratislava I., oddiel: Sa, vložka č.: 3480/B

Zastúpená:

## 1.2 Sprostredkovateľ: .

Sídlo:

IČO:

DIČ:

IČ DPH:

Zapísaná v Obchodnom registri Okresného súdu ....., oddiel: .... , vložka č. ...

Zastúpená: ..................................

Čl. II

predmet a účel zmluvy

## 2.1 Sprostredkovateľ poskytuje prevádzkovateľovi služby na základe ................................., ev. číslo: ................ zo dňa ....................., vrátane jej príloh a dodatkov (ďalej len „Základná zmluva“).

## 2.2 Prevádzkovateľ touto zmluvou o spracúvaní osobných údajov (ďalej len „táto zmluva“) poveruje sprostredkovateľa spracúvaním osobných údajov na účely, v rozsahu a za podmienok, ktoré sú uvedené v tejto zmluve a v Základnej zmluve. Predmetom tejto zmluvy je aj vymedzenie práv a povinností zmluvných strán pri spracúvaní osobných údajov dotknutých osôb, ktoré v mene prevádzkovateľa vykonáva sprostredkovateľ.

## 2.3 Zmluvné strany sa v súlade s požiadavkami všeobecného nariadenia o ochrane údajov (ďalej len „Nariadenie“) a zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „Zákon“) dohodli na vymedzení podmienok spracúvania osobných údajov, spôsobe zabezpečenia ich ochrany, ako aj na ďalších právach a povinnostiach zmluvných strán v rámci plnenia predmetu tejto zmluvy. Táto zmluva v plnom rozsahu nahrádza všetky doterajšie zmluvy alebo iné dojednania zmluvných strán vzťahujúce sa na podmienky spracúvania a ochranu osobných údajov.

## 2.4 Účelom tejto zmluvy je najmä zabezpečenie dostatočných záruk, že sprostredkovateľ v súvislosti so spracúvaním osobných údajov v mene prevádzkovateľa prijme primerané technické a organizačné opatrenia tak, aby dané spracúvanie spĺňalo všetky podmienky ustanovené všeobecne záväznými právnymi predpismi, predovšetkým Nariadením a Zákonom, a aby sa zabezpečila ochrana práv dotknutých osôb.

## 2.5 V prípade rozporu medzi znením tejto zmluvy a znením Základnej zmluvy má prednosť táto zmluva; to neplatí, ak Základná zmluva výslovne ustanovuje, že konkrétne ustanovenie Základnej zmluvy má prednosť pred touto zmluvou.

## 2.6 Sprostredkovateľ prehlasuje, že je spôsobilý riadne a včas poskytovať prevádzkovateľovi plnenia vyplývajúce zo Základnej zmluvy, dodržiavať všetky povinnosti vyplývajúce z tejto zmluvy a zabezpečiť úplný súlad spracúvania osobných údajov s Nariadením, Zákonom a ďalšími všeobecne záväznými právnymi predpismi. Táto zmluva nemení rozsah povinností a zodpovednosť, ktoré pre sprostredkovateľa vyplývajú zo Základnej zmluvy. Sprostredkovateľ berie na vedomie, že odmena za plnenie tejto zmluvy je zahrnutá v odmene, ktorú prevádzkovateľ poskytne resp. poskytuje sprostredkovateľovi na základe Základnej zmluvy.

Čl. III

Predmet, doba, povaha a účel spracúvania, kategórie osobných údajov

a kategórie dotknutých osôb

## 3.1 Predmet, doba, povaha a účel spracúvania, kategórie osobných údajov a kategórie dotknutých osôb sú vymedzené v Prílohe A tejto zmluvy.

čl. IV

časové obmedzenie spracúvania

## 4.1 Sprostredkovateľ je oprávnený spracúvať osobné údaje v mene prevádzkovateľa počas účinnosti tejto zmluvy a Základnej zmluvy, nie však dlhšie, ako je nevyhnutné na dosiahnutie účelu spracúvania podľa tejto zmluvy.

Čl. V

POKYNY PREVÁDZKOVATEĽA

## 5.1 Pri určovaní ďalších podmienok spracúvania zmluvné strany postupovali tak, aby bola zabezpečená zákonnosť spracúvania osobných údajov a zároveň umožnené riadne plnenie Základnej zmluvy. Sprostredkovateľ je pri spracúvaní osobných údajov povinný dodržiavať podmienky spracúvania vyplývajúce z ustanovení tejto zmluvy.

## 5.2 Sprostredkovateľ, ktorý koná v mene prevádzkovateľa a má prístup k osobným údajom, je oprávnený spracúvať osobné údaje iba na základe zdokumentovaných pokynov prevádzkovateľa; to neplatí, ak je sprostredkovateľ povinný spracúvať osobné údaje na základe všeobecne záväzných právnych predpisov. O existencii uvedenej povinnosti sprostredkovateľ informuje prevádzkovateľa pred začatím spracúvania.

## 5.3 Sprostredkovateľ zodpovedá prevádzkovateľovi za to, že každá fyzická osoba, ktorú sprostredkovateľ alebo subdodávateľ poveril spracúvaním podľa tejto zmluvy a ktorá má prístup k osobným údajom, bude tieto osobné údaje spracúvať iba na základe zdokumentovaných pokynov prevádzkovateľa a v súlade s týmito pokynmi; to neplatí, ak je takáto fyzická osoba povinná spracúvať osobné údaje na základe všeobecne záväzných právnych predpisov. O existencii uvedenej povinnosti sprostredkovateľ informuje prevádzkovateľa pred začatím spracúvania.

## 5.4 Pokyny prevádzkovateľa na spracúvanie osobných údajov vydané pri uzavretí tejto zmluvy sú uvedené v prílohe A tejto zmluvy. Predmetné pokyny môžu byť zrušené, zmenené alebo doplnené ďalšími pokynmi, ktoré vydá prevádzkovateľ sprostredkovateľovi podľa tejto zmluvy.

## 5.5 Prevádzkovateľ odovzdáva svoje pokyny sprostredkovateľovi v zdokumentovanej forme (písomne, alebo prostredníctvom elektronickej komunikácie). Sprostredkovateľ vedie záznamy o všetkých pokynoch prevádzkovateľa, ktoré nie sú uvedené v tejto zmluve alebo v Základnej zmluve. Ak bude na plnenie Základnej zmluvy potrebná spracovateľská operácia (alebo ich súbor), na ktorú prevádzkovateľ nevydal potrebné pokyny, sprostredkovateľ na túto skutočnosť bezodkladne písomne upozorní prevádzkovateľa.

Čl. VI

POVINNOSTI SPROSTREDKOVATEĽA

## 6.1 Sprostredkovateľ poskytuje prevádzkovateľovi súčinnosť a spoluprácu v rozsahu potrebnom na plnenie tejto zmluvy a Základnej zmluvy, na zabezpečenie ochrany osobných údajov, ako aj na dodržiavanie príslušných ustanovení všeobecne záväzných právnych predpisov, najmä Nariadenia a Zákona.

## 6.2 Sprostredkovateľ v rámci plnenia Základnej zmluvy spracúva osobné údaje výhradne na účely uvedené v prílohe A tejto zmluvy. Sprostredkovateľ berie na vedomie, že nie je oprávnený určovať účely ani prostriedky spracúvania osobných údajov a súčasne nie je oprávnený spracúvať osobné údaje nad rámec vymedzený touto zmluvou. Sprostredkovateľ berie na vedomie, že v prípade porušenia tohto ustanovenia na seba prevezme plnú zodpovednosť za súlad spracúvania osobných údajov so všeobecne záväznými právnymi predpismi, najmä s Nariadením a Zákonom.

## 6.3 Pri spracúvaní osobných údajov v mene prevádzkovateľa je sprostredkovateľ povinný dodržiavať príslušné ustanovenia Nariadenia, Zákona, vykonávacích predpisov vydaných k Zákonu, ako aj ustanovenia iných všeobecne záväzných právnych predpisov vzťahujúce sa na spracúvanie osobných údajov a na jeho bezpečnosť.

## 6.4 Na základe pokynov prevádzkovateľa je sprostredkovateľ povinný spracúvané osobné údaje bezodkladne opraviť, vymazať alebo obmedziť ich spracúvanie a súčasne je povinný takéto spracovateľské operácie zdokumentovať.

## 6.5 Po ukončení poskytovania služieb (na základe Základnej zmluvy) spojených so spracúvaním osobných údajov, alebo kedykoľvek na základe rozhodnutia prevádzkovateľa (napríklad v prípade predčasného ukončenia tejto zmluvy) je sprostredkovateľ povinný vrátiť prevádzkovateľovi všetky osobné údaje spracúvané v mene prevádzkovateľa, alebo tieto osobné údaje zlikvidovať, ak (i) o likvidáciu prevádzkovateľ výslovne požiada a (ii) nejde o prípady, v ktorých by likvidácia osobných údajov bola v rozpore so zákonom ustanovenou dobou uchovávania údajov alebo inou právnou povinnosťou ustanovenou sprostredkovateľovi všeobecne záväznými právnymi predpismi, od ktorých sa zmluvné strany nemôžu odchýliť. Zároveň je sprostredkovateľ povinný zlikvidovať príslušné osobné údaje aj po ukončení trvania účelu spracúvania týchto osobných údajov (a to aj počas trvania tejto zmluvy), ak nejde o prípady, v ktorých by likvidácia osobných údajov bola v rozpore so zákonom ustanovenou dobou uchovávania údajov alebo inou právnou povinnosťou ustanovenou sprostredkovateľovi všeobecne záväznými právnymi predpismi, od ktorých sa zmluvné strany nemôžu odchýliť. Likvidáciou osobných údajov sa rozumie ich trvalé (ireverzibilné) vymazanie z ich fyzických nosičov alebo likvidácia samotných fyzických nosičov osobných údajov, a to vrátane všetkých existujúcich kópií. Ak sprostredkovateľovi vznikne povinnosť vrátiť alebo zlikvidovať osobné údaje, sprostredkovateľ vráti alebo zlikviduje všetky osobné údaje spracúvané v mene prevádzkovateľa, ako aj všetky deriváty vytvorené spracúvaním osobných údajov alebo na základe jeho výsledkov a zabezpečí, aby všetky osobné údaje, vrátane ich kópií, ktoré mu boli v súvislosti s touto zmluvou a/alebo základnou zmluvou poskytnuté alebo ktoré získal pri plnení tejto zmluvy a/alebo základnej zmluvy, boli vymazané zo všetkých systémov a prostriedkov sprostredkovateľa. Sprostredkovateľ na žiadosť prevádzkovateľa písomne potvrdí likvidáciu alebo vrátenie osobných údajov v ich plnom rozsahu; písomné potvrdenie sprostredkovateľa obsahuje dátum a čas likvidácie alebo vrátenia osobných údajov.

## 6.6 Sprostredkovateľ potvrdzuje, že podľa požiadaviek článku 37 až 39 Nariadenia určil zodpovednú osobu (ďalej len „Zodpovedná osoba“) a v prípade, ak taká povinnosť sprostredkovateľovi nevznikla, potvrdzuje, že vymenoval inú kontaktnú osobu pre agendu ochrany osobných údajov:

Titul, meno, priezvisko: .

Funkcia: .

Kontaktná adresa: .

Telefónne číslo: .

E-mailová adresa: .

## 6.7 Akékoľvek zmeny súvisiace so Zodpovednou osobou alebo inou kontaktnou osobou pre agendu ochrany osobných údajov je sprostredkovateľ povinný do 48 hodín písomne oznámiť prevádzkovateľovi. Sprostredkovateľ musí mať určenú Zodpovednú osobu alebo inú kontaktnú osobu pre agendu ochrany osobných údajov počas celého trvania spracúvania osobných údajov v mene prevádzkovateľa.

## 6.8 Sprostredkovateľ je oprávnený spracúvať osobné údaje len na základe pokynov prevádzkovateľa s výnimkou prípadov, keď sa to vyžaduje podľa práva Únie alebo práva členského štátu. Osobné údaje, ktoré sprostredkovateľ spracúva v mene prevádzkovateľa, musia byť

1. spracúvané zákonným spôsobom, spravodlivo a transparentne vo vzťahu k dotknutej osobe („zákonnosť, spravodlivosť a transparentnosť“),
2. získavané na konkrétne určené, výslovne uvedené a legitímne účely a nesmú byť ďalej spracúvané spôsobom, ktorý nie je zlučiteľný s týmito účelmi,
3. primerané, relevantné a obmedzené na rozsah, ktorý je nevyhnutný vzhľadom na účely, na ktoré sa spracúvajú („minimalizácia údajov“),
4. správne a podľa potreby aktualizované; musia sa prijať všetky potrebné opatrenia, aby sa zabezpečilo, že sa osobné údaje, ktoré sú nesprávne z hľadiska účelov, na ktoré sa spracúvajú, bezodkladne vymažú alebo opravia („správnosť“),
5. uchovávané vo forme, ktorá umožňuje identifikáciu dotknutých osôb najviac dovtedy, kým je to potrebné na účely, na ktoré sa osobné údaje spracúvajú („minimalizácia uchovávania“),
6. spracúvané spôsobom, ktorý zaručuje primeranú bezpečnosť osobných údajov, vrátane ochrany pred neoprávneným alebo nezákonným spracúvaním a náhodnou stratou, zničením alebo poškodením, a to prostredníctvom primeraných technických alebo organizačných opatrení („integrita a dôvernosť“).

## 6.9 Sprostredkovateľ sa zaväzuje, že spracúvaním osobných údajov alebo v súvislosti s týmto spracúvaním nebude poškodzovať alebo ohrozovať práva a právom chránené záujmy dotknutých osôb, najmä nebude neoprávnene zasahovať do ich práva na ochranu osobnosti a súkromia.

## 6.10 Osobné údaje spracúvané v mene prevádzkovateľa nesmie sprostredkovateľ bez predchádzajúceho pokynu alebo súhlasu prevádzkovateľa poskytnúť žiadnej tretej strane s výnimkou prípadov, kedy taká povinnosť vyplýva zo všeobecne záväzného právneho predpisu.

## 6.11 Prenos osobných údajov do tretej krajiny je podmienený dodržaním podmienok ustanovených v článkoch 44 až 49 Nariadenia. Sprostredkovateľ je povinný splniť aj ďalšie požiadavky smerujúce k tomu, aby bol prenos osobných údajov v plnom súlade s bezpečnostnými štandardmi prevádzkovateľa. Sprostredkovateľ berie na vedomie, že ani on, ani jeho sprostredkovateľ (ak ďalšieho sprostredkovateľa prevádzkovateľ povolil) nesmie bez predchádzajúceho pokynu alebo súhlasu prevádzkovateľa poskytnúť osobné údaje akémukoľvek príjemcovi v tretej krajine.

## 6.12 Sprostredkovateľ je povinný bezodkladne a v plnom rozsahu reagovať na akékoľvek žiadosti prevádzkovateľa alebo orgánu verejnej moci (vrátane Úradu na ochranu osobných údajov Slovenskej republiky) týkajúce sa spracúvania a ochrany osobných údajov.

## 6.13 Sprostredkovateľ je povinný do 24 hodín oznámiť prevádzkovateľovi, že obdržal predvolanie alebo súdny alebo správny príkaz orgánu verejnej moci požadujúci prístup k osobným údajom spracúvaným v mene prevádzkovateľa, alebo ich predloženie. Pri nadväzných úkonoch prevádzkovateľa je sprostredkovateľ povinný poskytovať prevádzkovateľovi všetku potrebnú súčinnosť.

## 6.14 Sprostredkovateľ je povinný bezodkladne, najneskôr však do 3 pracovných dní oznámiť prevádzkovateľovi, že obdržal žiadosť, sťažnosť, oznámenie alebo akýkoľvek iný podnet dotknutej osoby súvisiaci so spracúvaním osobných údajov na základe tejto zmluvy, doručiť prevádzkovateľovi kópie relevantných dokumentov a nadväzne postupovať podľa pokynov prevádzkovateľa. Sprostredkovateľ je súčasne povinný poskytovať prevádzkovateľovi potrebnú súčinnosť súvisiacu s vybavovaním akéhokoľvek podnetu dotknutej osoby, ktorý obdržal prevádzkovateľ alebo sprostredkovateľ a ktorý sa týka práv dotknutých osôb v zmysle čl. 12 až 22 Nariadenia.

## 6.15 Sprostredkovateľ je povinný bezodkladne informovať prevádzkovateľa o akýchkoľvek excesoch z riadneho plnenia tejto zmluvy, najmä (no nielen) o okolnostiach týkajúcich sa závažného porušenia povinnosti sprostredkovateľa pri spracúvaní a ochrane osobných údajov. Následky uvedených excesov a príčiny ich vzniku odstraňujú zmluvné strany spoločne prostredníctvom účinných ochranných alebo nápravných opatrení.

## 6.16 Sprostredkovateľ je povinný

1. pomáhať prevádzkovateľovi pri plnení povinností podľa článkov 32 až 36 Nariadenia, a to s prihliadnutím na povahu spracúvania a informácie dostupné sprostredkovateľovi,
2. po skončení poskytovania služieb spojených so spracúvaním osobných údajov v mene prevádzkovateľa (a to aj na základe jednostranného rozhodnutia prevádzkovateľa) všetky osobné údaje vymazať alebo vrátiť prevádzkovateľovi podľa bodu 6.5. tejto zmluvy a vymazať existujúce kópie, ak právo Únie alebo právo členského štátu nepožaduje uchovávanie týchto osobných údajov,
3. po skončení trvania účelu spracúvania príslušných osobných údajov (a to aj počas trvania tejto zmluvy), tieto osobné údaje zlikvidovať podľa bodu 6.5. tejto zmluvy a vymazať existujúce kópie; ak právo Únie alebo právo členského štátu nepožaduje uchovávanie týchto osobných údajov,
4. poskytnúť prevádzkovateľovi všetky informácie potrebné na preukázanie splnenia povinností ustanovených v článku 28 Nariadenia, umožniť audity a kontroly vykonávané prevádzkovateľom alebo iným audítorom povereným prevádzkovateľom a prispievať k nim,
5. bezodkladne informovať prevádzkovateľa, ak sa podľa jeho názoru pokynom prevádzkovateľa porušuje Nariadenie, Zákon alebo iné právne predpisy Únie alebo členského štátu týkajúce sa ochrany osobných údajov,
6. bez zbytočného odkladu po tom, čo sa dozvedel o porušení bezpečnosti osobných údajov, oznámiť toto porušenie Zodpovednej osobe prevádzkovateľa na emailovú adresu ochranaOU@eustream.sk.

## 6.17 Podľa článku 82 ods. 2 Nariadenia zodpovedá sprostredkovateľ za škodu spôsobenú spracúvaním osobných údajov len vtedy, ak neboli splnené povinnosti, ktoré sa Nariadením ukladajú výslovne sprostredkovateľom, alebo ak konal nad rámec alebo v rozpore s pokynmi prevádzkovateľa, ktoré boli v súlade so zákonom.

## 6.18 Sprostredkovateľ sa zaväzuje dodržiavať všetky povinnosti, ktoré mu vyplývajú z Nariadenia a ktoré neboli uvedené v predchádzajúcich odsekoch, a to najmä, nie však výlučne povinnosť:

1. viesť presné, prehľadné a úplné záznamy o spracovateľských činnostiach podľa čl. 30 ods. 2 Nariadenia,
2. spolupracovať s Úradom na ochranu osobných údajov Slovenskej republiky v rámci dozoru podľa čl. 31 Nariadenia.

## 6.19 V prípade, že sprostredkovateľ spracúva osobné údaje od viacerých prevádzkovateľov, zaväzuje sa spracúvať osobné údaje na základe tejto zmluvy osobitne, a zaistiť, aby nedošlo k zlúčeniu, zmiešaniu resp. zámene osobných údajov spracúvaných na základe tejto zmluvy s osobnými údajmi od iných prevádzkovateľov.

## 6.20 Sprostredkovateľ je povinný pravidelne a po celú dobu trvania zmluvného vzťahu založeného touto zmluvou kontrolovať dodržiavanie podmienok ochrany osobných údajov (najmä interné procesy zabezpečené technickými a organizačnými opatreniami) a ďalších povinností vyplývajúcich z tejto zmluvy vrátane pokynov prevádzkovateľa.

Čl. VII

bezpečnosť OSOBNÝCH Údajov

## 7.1 Prevádzkovateľ vyhlasuje, že pri výbere sprostredkovateľa dbal na jeho odbornú, technickú, organizačnú a personálnu spôsobilosť zaručiť bezpečnosť spracúvaných osobných údajov dotknutých osôb primeranými technickými a organizačnými opatreniami.

## 7.2 So zreteľom na najnovšie poznatky, náklady na vykonanie opatrení a na povahu, rozsah, kontext a účely spracúvania, ako aj na riziká s rôznou pravdepodobnosťou a závažnosťou pre práva a slobody fyzických osôb je sprostredkovateľ povinný prijať primerané technické a organizačné opatrenia (ďalej aj „bezpečnostné opatrenia“) s cieľom zaistiť úroveň bezpečnosti primeranú tomuto riziku. Uvedené bezpečnostné opatrenia by mali zahŕňať najmä

1. schopnosť zabezpečiť trvalú dôvernosť, integritu, dostupnosť a odolnosť systémov spracúvania a služieb,
2. schopnosť včas obnoviť dostupnosť osobných údajov a prístup k nim v prípade fyzického alebo technického incidentu,
3. proces pravidelného testovania, posudzovania a hodnotenia účinnosti technických a organizačných opatrení na zaistenie bezpečnosti spracúvania,
4. v odôvodnených prípadoch pseudonymizáciu a šifrovanie osobných údajov.

## 7.3 Pri posudzovaní primeranej úrovne bezpečnosti je sprostredkovateľ povinný prihliadať najmä na riziká, ktoré predstavuje spracúvanie, a to najmä v dôsledku náhodného alebo nezákonného zničenia, straty, zmeny, neoprávneného poskytnutia osobných údajov, ktoré sa prenášajú, uchovávajú alebo inak spracúvajú, alebo neoprávneného prístupu k takýmto osobným údajom.

## 7.4 Sprostredkovateľ je povinný zabezpečiť, aby každá fyzická osoba konajúca na základe jeho poverenia, ktorá má prístup k osobným údajom, spracúvala tieto osobné údaje len na základe pokynov prevádzkovateľa s výnimkou prípadov, v ktorých je povinná postupovať práva Únie alebo práva členského štátu.

## 7.5 V prípade porušenia ochrany osobných údajov je sprostredkovateľ povinný bezodkladne prijať primerané nápravné opatrenia a prevádzkovateľovi poskytnúť všetky relevantné informácie, o ktoré ho prevádzkovateľ v súvislosti s porušením ochrany osobných údajov požiada. Sprostredkovateľ je súčasne povinný poskytnúť prevádzkovateľovi súčinnosť potrebnú na odstránenie následkov porušenia ochrany osobných údajov.

## 7.6 Po zohľadnení povahy spracúvania je sprostredkovateľ povinný vhodnými bezpečnostnými opatreniami v čo najväčšej miere pomáhať prevádzkovateľovi pri plnení jeho povinnosti reagovať na žiadosti o výkon práv dotknutej osoby ustanovených v kapitole III Nariadenia.

## 7.7 Sprostredkovateľ je povinný poskytovať prevádzkovateľovi potrebnú súčinnosť pri plnení povinností uvedených v článkoch 32 až 36 Nariadenia. Sprostredkovateľ je súčasne povinný poskytovať prevádzkovateľovi informácie a podklady potrebné na plnenie povinností prevádzkovateľa vyplývajúcich zo všeobecne záväzných právnych predpisov alebo pri vybavovaní žiadostí alebo opatrení orgánov štátnej správy, ak tieto povinnosti, žiadosti alebo opatrenia súvisia so spracúvaním osobných údajov, ktoré v mene prevádzkovateľa vykonáva sprostredkovateľ.

## 7.8 Sprostredkovateľ je povinný zachovávať mlčanlivosť o osobných údajoch, s ktorými príde do styku; tie nesmie využiť pre svoju potrebu, ani zverejniť alebo poskytnúť bez predchádzajúceho písomného súhlasu prevádzkovateľa okrem prípadov, ak poskytnutie vyplýva z tejto zmluvy, z osobitných právnych predpisov alebo z rozhodnutia štátneho orgánu; uvedenú mlčanlivosť sa sprostredkovateľ zaväzuje zachovávať aj po skončení spracúvania na základe tejto zmluvy. Sprostredkovateľ je súčasne povinný viesť evidenciu o každom poskytnutí osobných údajov podľa predchádzajúcej vety, a to po celú dobu platnosti tejto zmluvy.

## 7.9 Sprostredkovateľ sa zaväzuje, že prístup k osobným údajom získaným od prevádzkovateľa alebo v súvislosti s ich spracúvaním v mene prevádzkovateľa umožní len oprávneným osobám (napríklad svojim zamestnancom alebo ďalšiemu sprostredkovateľovi), a to iba v rozsahu nevyhnutnom na zabezpečenie účelu spracúvania. Sprostredkovateľ je povinný poučiť fyzické osoby, ktorým umožní prístup k osobným údajom, o ich právach a povinnostiach (vrátane povinnosti zachovávať mlčanlivosť a dôvernosť osobných údajov) vyplývajúcich zo všeobecne záväzných právnych predpisov a interných predpisov, ako aj o zodpovednosti za ich porušenie. Sprostredkovateľ zodpovedá za dodržiavanie mlčanlivosti ním poverených osôb. Prevádzkovateľ môže od sprostredkovateľa vyžadovať predloženie dôkazov preukazujúcich súlad s uvedenými požiadavkami.

Čl. VIII

Spracúvanie osobných údajov prostredníctvom

ĎALŠIEHO Sprostredkovateľa (SUBDODÁVATEĽ)

## 8.1 Sprostredkovateľ sa zaväzuje, že spracúvanie osobných údajov bude vykonávať osobne, tzn. len prostredníctvom svojich zamestnancov alebo iných osôb v obdobnom pracovnom vzťahu.

## 8.2 V prípade, ak má sprostredkovateľ v úmysle spracúvať osobné údaje aj prostredníctvom ďalších sprostredkovateľov (subdodávateľov), je povinný o tejto skutočnosti informovať prevádzkovateľa a požiadať o jeho písomný súhlas v lehote do 30 dní pred prvým dňom zamýšľaného spracúvania osobných údajov prostredníctvom subdodávateľov. Spolu so žiadosťou o súhlas predloží sprostredkovateľ prevádzkovateľovi informácie o subdodávateľovi a doklady potrebné pre jeho činnosť v takom rozsahu, v akom sú potrebné na spracúvanie osobných údajov sprostredkovateľom, najmä informácie o

1. identifikácii subdodávateľa,
2. plánovanom rozsahu zapojenia do spracúvania,
3. účele tohto zapojenia,
4. zdôvodnenia zapojenia daného subdodávateľa a
5. zárukách a primeraných technických a organizačných opatreniach prijatých subdodávateľom.

## 8.3 Bez predchádzajúceho písomného súhlasu prevádzkovateľa so spracúvaním osobných údajov prostredníctvom subdodávateľa nie je sprostredkovateľ oprávnený uzatvoriť so subdodávateľom zmluvný vzťah týkajúci sa spracúvania osobných údajov dotknutých osôb v mene prevádzkovateľa.

## 8.4 V prípade spracúvania osobných údajov prostredníctvom subdodávateľa sprostredkovateľ zodpovedá v celom rozsahu za konanie alebo opomenutie konania subdodávateľa. Subdodávateľ smie spracúvať osobné údaje iba osobne, tzn. len prostredníctvom svojich zamestnancov alebo iných osôb v obdobnom pomere, pokiaľ sa zmluvné strany tejto zmluvy nedohodnú inak.

## 8.5 Sprostredkovateľ berie na vedomie, že ustanovenia tejto zmluvy upravujúce zodpovednosť, práva a povinnosti sprostredkovateľa sa v rovnakom rozsahu vzťahujú na subdodávateľa. Sprostredkovateľ je povinný oboznámiť subdodávateľa s uvedenými právami, povinnosťami a ďalšími skutočnosťami.

## 8.6 V prípade existencie všeobecného písomného povolenia prevádzkovateľa so zapojením subdodávateľa je sprostredkovateľ povinný informovať prevádzkovateľa o akýchkoľvek zamýšľaných zmenách subdodávateľov tak, aby mal prevádzkovateľ možnosť účinne namietať voči takýmto zmenám. Žiadosť sprostredkovateľa o schválenie subdodávateľa a súhlas prevádzkovateľa s poverením konkrétneho subdodávateľa podpisujú osoby v postavení štatutárnych zástupcov prevádzkovateľa a sprostredkovateľa.

## 8.7 Každá osoba konajúca na základe poverenia sprostredkovateľa, ktorá má prístup k osobným údajom, môže spracúvať osobné údaje výhradne na základe pokynov prevádzkovateľa, pokiaľ nie je povinná tieto osobné údaje spracúvať podľa všeobecne záväzných právnych predpisov. Sprostredkovateľ je povinný prijať opatrenia na zabezpečenie splnenia tejto požiadavky.

## 8.8 V zmluve so subdodávateľom musí sprostredkovateľ dohodnúť priame právo prevádzkovateľa vykonať u subdodávateľa audit alebo kontrolu v takom rozsahu, v akom je prevádzkovateľ oprávnený vykonať audit alebo kontrolu u sprostredkovateľa. Výkonom auditu alebo kontroly u subdodávateľa môže prevádzkovateľ poveriť sprostredkovateľa; v uvedenom prípade sprostredkovateľ dokumentuje všetky audity a kontroly, ktoré na žiadosť prevádzkovateľa vykonal u subdodávateľa, a na žiadosť ju predloží prevádzkovateľovi. Sprostredkovateľ bezodkladne informuje prevádzkovateľa o akýchkoľvek nedostatkoch zistených u subdodávateľa.

## 8.9 Sprostredkovateľ sa zaväzuje, že vo vzťahu k spracovateľským činnostiam subdodávateľov zabezpečí konzistentnú úroveň ochrany osobných údajov tak, ako by ich v súlade s touto zmluvou vykonával sprostredkovateľ. Za akékoľvek konanie alebo opomenutie subdodávateľa, najmä pokiaľ je v rozpore s právnymi predpismi alebo s touto zmluvou, zodpovedá v plnom rozsahu sprostredkovateľ.

Čl. IX

PRÁVO AUDITU

## 9.1 Prevádzkovateľ má právo vykonať u sprostredkovateľa audit alebo kontrolu dodržiavania záväzkov vyplývajúcich z tejto zmluvy a požiadaviek právnych predpisov zameraných na ochranu osobných údajov. V prípade, ak prevádzkovateľ nevykoná audit alebo kontrolu sám, môže vykonaním auditu alebo kontroly poveriť tretiu stranu, ktorá bude zaviazaná povinnosťou mlčanlivosti v rozsahu, v akom je k mlčanlivosti zaviazaný prevádzkovateľ. Sprostredkovateľ poskytne prevádzkovateľovi všetky potrebné informácie a podklady na preukázanie súladu s požiadavkami Nariadenia a Zákona, ako aj preukázanie súladu s touto zmluvou. Audit je vykonávaný spravidla raz za rok, a ak to prevádzkovateľ považuje za potrebné, môže byť vykonaný aj častejšie. Kontroly sú vykonávané nepravidelne.

## 9.2 V priebehu auditu poskytuje sprostredkovateľ prevádzkovateľovi alebo prevádzkovateľom poverenému audítorovi náležitú súčinnosť, najmä:

1. dokumentáciu spracúvania osobných údajov v mene prevádzkovateľa, najmä interné smernice a iné relevantné predpisy, záznamy o spracovateľských činnostiach podľa bodu 6.18 písm. a) tejto zmluvy, evidenciu pokynov prevádzkovateľa vydaných podľa čl. V tejto zmluvy, komunikáciu medzi prevádzkovateľom a sprostredkovateľom zaznamenanú podľa tejto zmluvy, zmluvy medzi sprostredkovateľom a subdodávateľmi a iné podklady preukazujúce riadne plnenie požiadaviek vyplývajúcich z právnych predpisov a tejto zmluvy,
2. ďalšie informácie vyžiadané prevádzkovateľom a týkajúce sa spracúvania osobných údajov v mene prevádzkovateľa, vrátane informácií podľa čl. 28 Nariadenia, a to bez zbytočného odkladu, najneskôr však do 5 pracovných dní od doručenia žiadosti prevádzkovateľa,
3. zodpovedajúce priestory, kancelársku techniku a inú podporu počas vykonávania auditu, pokiaľ to prevádzkovateľ požaduje,
4. na žiadosť prístup do všetkých priestorov sprostredkovateľa alebo subdodávateľa, v ktorých sa môžu nachádzať osobné údaje spracúvané v mene prevádzkovateľa,
5. na žiadosť prístup do všetkých informačných systémov sprostredkovateľa alebo subdodávateľa, v ktorých sa môžu nachádzať osobné údaje spracúvané v mene prevádzkovateľa;
6. prítomnosť Zodpovednej osoby alebo inej kontaktnej osoby pre agendu ochrany osobných údajov.

## 9.3 Audit u sprostredkovateľa alebo subdodávateľa, ktorý musí byť oznámený s dostatočným časovým predstihom, nesmie neprimerane zasahovať do činností sprostredkovateľa alebo subdodávateľa. Prevádzkovateľ sa zaväzuje zachovávať mlčanlivosť o všetkých skutočnostiach zistených počas auditu okrem informácií potrebných na uplatňovanie práv prevádzkovateľa voči sprostredkovateľovi alebo subdodávateľovi, prípadne v rozsahu potrebnom na uplatňovanie práv prevádzkovateľa voči tretím stranám (napríklad voči štátnym orgánom).

## 9.4 Náklady, ktoré v súvislosti s auditom vzniknú prevádzkovateľovi, znáša prevádzkovateľ, ak tieto náklady nie sú spojené s porušením povinnosti zo strany sprostredkovateľa. Náklady, ktoré v súvislosti s auditom vzniknú sprostredkovateľovi, znáša sprostredkovateľ a to v celkovom rozsahu 40 (štyridsať) MD prácnosti za obdobie platnosti tejto Zmluvy.

## 9.5 Prevádzkovateľ je oprávnený okrem plánovaných auditov vykonávať aj náhodné kontroly zamerané na dodržiavanie podmienok tejto zmluvy zo strany sprostredkovateľa. Sprostredkovateľ je na tento účel povinný umožniť prevádzkovateľovi vstup do svojich priestorov a poskytnúť mu potrebnú súčinnosť; ustanovenia tejto zmluvy o audite sa použijú v primeranom rozsahu.

Čl. X

INFORMAČNÁ POVINNOSŤ

## 10.1 Sprostredkovateľ bezodkladne písomne informuje prevádzkovateľa, ak sa domnieva, že pokynom prevádzkovateľa sa porušuje Nariadenie, Zákon alebo iné právne predpisy Únie alebo príslušného členského štátu týkajúce sa ochrany osobných údajov.

## 10.2 Sprostredkovateľ bezodkladne písomne informuje prevádzkovateľa aj v prípade, ak sa domnieva, že pokyn vydaný prevádzkovateľom neprimerane obmedzuje sprostredkovateľa pri plnení Základnej zmluvy. Sprostredkovateľ v informácii uvedie, v čom konkrétne obmedzenie spočíva a ako navrhuje pokyn prevádzkovateľa zmeniť, aby bolo zaistené riadne a včasné plnenie Základnej zmluvy, ako aj súlad s Nariadením, Zákonom a inými právnymi predpismi.

## 10.3 Sprostredkovateľ bezodkladne informuje prevádzkovateľa o kontrolách vykonávaných štátnymi orgánmi u sprostredkovateľa alebo subdodávateľa, ako aj o opatreniach prijatých v súvislosti s týmito kontrolami.

## 10.4 O akomkoľvek porušení ochrany osobných údajov sprostredkovateľ informuje prevádzkovateľa bezodkladne, najneskôr však do 24 hodín od okamihu, keď sa o porušení ochrany dozvedel. Záväzný vzor oznámenia porušenia ochrany osobných údajov je uvedený v prílohe B tejto zmluvy; v oznámení musia byť uvedené aspoň informácie uvedené vo vzore. Uvedená povinnosť platí predovšetkým, nie však výlučne v prípadoch, kedy má prevádzkovateľ podľa Nariadenia, Zákona alebo iných právnych predpisov povinnosť oznámiť porušenie ochrany osobných údajov.

## 10.5 Sprostredkovateľ je povinný bezodkladne informovať prevádzkovateľa aj o akýchkoľvek ďalších okolnostiach významných pre plnenie tejto zmluvy.

Čl. XI

čas platnosti a zánik zmluvy

## 11.1 Trvanie zmluvného vzťahu založeného touto zmluvou je zhodné s trvaním zmluvného vzťahu založeného Základnou zmluvou, ak nedôjde k predčasnému ukončeniu tejto zmluvy podľa článku XI tejto zmluvy.

## 11.2 Sprostredkovateľ je oprávnený začať spracúvať osobné údaje dotknutých osôb odo dňa nadobudnutia účinnosti tejto zmluvy.

## 11.3 Zmluvné strany sa dohodli, že platnosť tejto zmluvy zaniká

1. dohodou zmluvných strán,
2. zánikom Základnej zmluvy,
3. jednostranným odstúpením prevádzkovateľa od tejto zmluvy.

## 11.4 Prevádzkovateľ je oprávnený odstúpiť od tejto zmluvy v prípade, ak sprostredkovateľ poruší túto zmluvu

1. podstatným spôsobom,
2. nepodstatným spôsobom a nezjedná nápravu v lehote určenej prevádzkovateľom, ktorá nesmie byť kratšia ako päť pracovných dní.

## 11.5 Podstatným porušením tejto zmluvy zo strany sprostredkovateľa sa rozumie

1. neprijatie primeraných bezpečnostných opatrení podľa Nariadenia a Zákona,
2. porušenie ktorejkoľvek z povinností podľa čl. VI tejto zmluvy,
3. porušenie ktorejkoľvek z povinností spojených s bezpečnosťou osobných údajov podľa čl. VII tejto zmluvy.

## 11.6 Odstúpenie od tejto zmluvy musí byť písomné a jeho účinky nastávajú dňom doručenia písomného oznámenia o odstúpení od tejto zmluvy druhej zmluvnej strane.

## 11.7 Povinnosti sprostredkovateľa vo vzťahu k osobným údajom sa po zániku tejto zmluvy spravujú príslušnými právnymi predpismi a čl. XII tejto zmluvy.

Čl. XII

Povinnosti sprostredkovateľa po zániku zmluvy

## 12.1 V prípade zániku tejto zmluvy je sprostredkovateľ povinný poskytnúť prevádzkovateľovi súčinnosť potrebnú na zabezpečenie kontinuity spracúvania osobných údajov podľa požiadaviek prevádzkovateľa, najmä odovzdať databázy obsahujúce osobné údaje prevádzkovateľovi alebo ním určenej osobe, prípadne zabezpečiť prevzatie procesu spracúvania osobných údajov prevádzkovateľom alebo ním určenou osobou.

## 12.2 Po zabezpečení povinnosti uvedenej v bode 12.1 je sprostredkovateľ povinný bezodkladne zabezpečiť, aby všetky osobné údaje, vrátane ich kópií, ktoré mu boli v súvislosti s touto zmluvou a/alebo základnou zmluvou poskytnuté alebo ktoré získal pri plnení tejto zmluvy a/alebo základnej zmluvy, boli vymazané zo všetkých systémov a prostriedkov sprostredkovateľa.

## 12.3 Povinnosti podľa článku XII tejto zmluvy je sprostredkovateľ povinný zabezpečiť na vlastné náklady.

## 12.4 Povinnosť poskytnúť súčinnosť na zabezpečenie kontinuity spracúvania osobných údajov sa považuje za splnenú v prípade, ak prevádzkovateľ bez výhrad akceptuje všetky sprostredkovateľom odovzdané osobné údaje vrátane ich štruktúry a relevantných informácií.

## 12.5 Povinnosť likvidácie osobných údajov podľa bodu 12.2 sa považuje za splnenú v prípade, ak prevádzkovateľ bez výhrad akceptuje potvrdenie sprostredkovateľa preukazujúce likvidáciu všetkých osobných údajov spracúvaných sprostredkovateľom podľa tejto zmluvy.

## 12.6 Pokiaľ sprostredkovateľovi vyplýva z právnych predpisov povinnosť uchovať údaje, ktoré by inak podliehali povinnostiam podľa bodu 12.1 a 12.2, je povinný o tejto skutočnosti písomne upovedomiť prevádzkovateľa s uvedením špecifikácie právneho dôvodu na uchovanie údajov a rozsahu takýchto údajov. V takom prípade sprostredkovateľ neporuší povinnosti podľa bodov 12.1 a 12.2 a jeho povinnosť chrániť osobné údaje nie je po zániku tejto zmluvy dotknutá.

Čl. XIII

Dohoda o sankciách

a zodpovednosť sprostredkovateľa za škodu

## 13.1 Sprostredkovateľ zodpovedá za to, že spracúvanie osobných údajov bude v plnom rozsahu zodpovedať požiadavkám uvedeným v tejto zmluve. Sprostredkovateľ zodpovedá prevádzkovateľovi za škodu spôsobenú porušením povinností podľa tejto zmluvy. Za škodu vzniknutú prevádzkovateľovi sa na účely tejto zmluvy považuje aj pokuta uložená prevádzkovateľovi príslušným orgánom dozoru, ktorá je následkom porušenia tejto zmluvy zo strany sprostredkovateľa.

## 13.2 Zmluvné strany sa dohodli, že za každé podstatné porušenie povinností sprostredkovateľa podľa tejto zmluvy je sprostredkovateľ povinný uhradiť prevádzkovateľovi zmluvnú pokutu vo výške 20 000 EUR, a to na základe písomnej výzvy prevádzkovateľa.

## 13.3 Zmluvné strany sa ďalej dohodli, že za každé nepodstatné porušenie povinností sprostredkovateľa podľa tejto zmluvy je sprostredkovateľ povinný uhradiť prevádzkovateľovi zmluvnú pokutu vo výške 5 000 EUR, a to na základe písomnej výzvy prevádzkovateľa. Za nepodstatné porušenie tejto Zmluvy o spracúvaní sa považuje také porušenie tejto zmluvy, ktoré nespĺňa kvalifikačné kritériá podstatného porušenia uvedené v bode 11.5 tejto zmluvy a ktoré nebolo odstránené v dodatočnej lehote.

## 13.4 Sprostredkovateľ je povinný uhradiť vzniknutú škodu na základe písomnej výzvy prevádzkovateľa doručenej sprostredkovateľovi na adresu uvedenú v tejto zmluve, alebo na inú sprostredkovateľom oznámenú adresu.

Čl. XIV

Osobitné ustanovenia

## 14.1 Sprostredkovateľ je povinný zaobchádzať so spracúvanými osobnými údajmi ako s dôvernými informáciami. Povinnosť mlčanlivosti o spracúvaní osobných údajov podľa tejto zmluvy trvá aj po zániku tejto zmluvy.

## 14.2 Sprostredkovateľ berie na vedomie, že porušenie povinností podľa tejto zmluvy môže pre prevádzkovateľa predstavovať reputačné riziko, ako aj spôsobenie škody v dôsledku narušenia alebo straty reputácie u klientov a obchodných partnerov. Sprostredkovateľ sa zaväzuje postupovať pri plnení tejto zmluvy tak, aby reputáciu prevádzkovateľa žiadnym spôsobom nepoškodil.

## 14.3 Sprostredkovateľ je uzrozumený s tým, že touto zmluvou nenadobúda žiadne práva k osobným údajom, okrem práva spracúvať osobné údaje v mene prevádzkovateľa v súlade a za podmienok uvedených v tejto zmluve.

## 14.4 Sprostredkovateľ je povinný bez zbytočného odkladu informovať prevádzkovateľa o akýchkoľvek nepriaznivých skutočnostiach spojených s plnením tejto zmluvy. V uvedených prípadoch sprostredkovateľ prijme ihneď, ako je to možné, všetky potrebné opatrenia na zabezpečenie ochrany osobných údajov a následne bude pokračovať v súlade s pokynmi prevádzkovateľa, ak mu budú takéto pokyny vydané.

Čl. XV

záverečné ustanovenia

## 15.1 Túto zmluvu je možné meniť a dopĺňať len po vzájomnej dohode zmluvných strán výlučne vo forme písomného dodatku k tejto zmluve; inak sa žiadna zo zmluvných strán nemôže dovolávať dodatku, resp. zmeny zmluvne dohodnutých podmienok.

## 15.2 Táto zmluva je právne záväzná aj pre prípadných právnych nástupcov zmluvných strán.

## 15.3 Práva a povinnosti zmluvných strán súvisiace so spracúvaním osobných údajov sa spravujú Nariadením, ak to v tejto zmluve nie je upravené inak.

## 15.4 Zmluvné strany sa dohodli, že všetky právne vzťahy výslovne neupravené touto zmluvou sa riadia všeobecne záväznými právnymi predpismi platnými v Slovenskej republike.

## 15.5 Zmluvné strany sa dohodli, že pri každej zmene svojich identifikačných údajov alebo kontaktných osôb je každá zmluvná strana povinná oznámiť druhej zmluvnej strane túto zmenu bez zbytočného odkladu.

## 15.6 Pokiaľ zmluvné strany svojím konaním alebo opomenutím zmaria doručenie písomnosti a písomnosť pošta vráti ako nedoručenú, účinky doručenia nastávajú v deň, keď bude písomnosť (zásielka) vrátená odosielateľovi. Účinky doručenia nastávajú aj vtedy, ak adresát odmietne písomnosť prevziať. V prípade doručovania oznámení emailovou správou v pracovný deň po 17:00 hod. alebo v deň pracovného pokoja sa emailová správa považuje za doručenú o 09:00 hod. najbližšieho pracovného dňa. Na účely doručenia podľa predchádzajúcej vety sa aplikuje miestny čas príjemcu emailovej správy.

## 15.7 Zmluvné strany sa dohodli, že kontaktnou osobou prevádzkovateľa na účely tejto zmluvy je:

Titul, meno, priezvisko: [doplniť]

Telefónne číslo: [doplniť]

E-mailová adresa: [doplniť]

## 15.8 Zmluvné strany sa dohodli, že kontaktnou osobou sprostredkovateľa na účely tejto zmluvy je:

Titul, meno, priezvisko: .

Funkcia: .

Kontaktná adresa: .

Telefónne číslo: .

E-mailová adresa: .

## 15.9 Zmluvné strany vyhlasujú, túto zmluvu uzavreli slobodne, vážne, určite, zrozumiteľne, nie v tiesni, ani nie za nápadne nevýhodných podmienok. Zmluvné strany si túto zmluvu pred jej podpísaním prečítali, jej obsahu porozumeli a na znak súhlasu s jej obsahom ju podpísali.

## 15.10 Táto zmluva je vyhotovená v dvoch rovnopisoch, z ktorých každá zmluvná strana obdrží jeden.

## 15.11 Táto zmluva nadobúda platnosť a účinnosť dňom jej podpísania oboma zmluvnými stranami.

## 15.12 Neoddeliteľnou súčasťou tejto zmluvy sú nasledujúce prílohy:

## Príloha A: Podmienky spracúvania osobných údajov

## Príloha B: Vzor ohlásenia porušenia zabezpečenia osobných údajov

Za Prevádzkovateľa: Za Sprostredkovateľa:

V Bratislave, dňa ................... V Bratislave, dňa....................

............................................... ...............................................

**Príloha A**

**Podmienky spracúvania osobných údajov**

|  |  |
| --- | --- |
| **Predmet spracúvania:** |  |
| **Doba trvania spracúvania:** |  |
| **Účel spracúvania:** |  |
| **Kategórie / zoznam osobných údajov:** |  |
| **Kategórie dotknutých osôb:** |  |
| **Spracovateľské operácie: \*)** |  |
| **Pokyny ohľadne spracúvania:** |  |
| **Schválenie subdodávateľov:** |  |
| **Opatrenia pre prenos osobných údajov do tretích krajín: \*\*)** |  |

\*) napr. nahliadanie, oboznamovanie sa, získavanie, zhromažďovanie, šírenie, zaznamenávanie, usporadúvanie, prepracúvanie alebo zmena, vyhľadávanie, prehliadanie, preskupovanie, kombinovanie, premiestňovanie, využívanie, uchovávanie, kopírovanie, blokovanie, likvidácia, ich cezhraničný prenos, poskytovanie, sprístupňovanie alebo zverejňovanie, štruktúrovanie;

\*\*) pokiaľ bolo prevádzkovateľom určené

**Príloha B**

**Vzor ohlásenia porušenia zabezpečenia osobných údajov**

|  |  |  |
| --- | --- | --- |
| **Ohlásenie porušenia zabezpečenia osobných údajov** | | |
| **Identifikácia prevádzkovateľa:** | | eustream, a.s.,  Votrubova 11/A, 821 09, Bratislava, Slovensko,  IČO: 35 910 712 |
| **Identifikácia sprostredkovateľa:** | |  |
| **Identifikácia zmluvy:** | |  |
| 1. | Dátum porušenia ochrany, pokiaľ je známy: |  |
| 2. | Dátum zistenia porušenia: |  |
| 3. | Dátum ohlásenia Prevádzkovateľovi: |  |
| 4. | Povaha porušenia: |  |
| 5. | Príčina porušenia, pokiaľ je známa: |  |
| 6. | Približný počet dotknutých osôb, pokiaľ je známy: |  |
| 7. | Kategórie dotknutých osôb: |  |
| 8. | Približný počet dotknutých záznamov o osobných údajoch, pokiaľ je známy: |  |
| 9. | Popis pravdepodobných dôsledkov porušenia: |  |
| 10. | Popis prijatých opatrení alebo opatrení navrhnutých k prijatiu s cieľom napraviť porušenie: |  |
| 11. | Akékoľvek poznámky: |  |